Neuvoston asetus (EY) N:o 2595/2000, annettu 27 päivänä marraskuuta 2000, tietyistä euron käyttöön ottamiseen liittyvistä säännöksistä annetun asetuksen (EY) N:o 1103/97 muuttamisesta



Virallinen lehti nro L 300 , 29/11/2000 s. 0001 - 0001



Neuvoston asetus (EY) N:o 2595/2000, annettu 27 päivänä marraskuuta 2000, tietyistä euron käyttöön ottamiseen liittyvistä säännöksistä annetun asetuksen (EY) N:o 1103/97 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 123 artiklan 5 kohdan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon Euroopan keskuspankin lausunnon(3), sekä katsoo seuraavaa: (1) Tietyistä euron käyttöön ottamiseen liittyvistä säännöksistä 17 päivänä kesäkuuta 1997 annettu neuvoston asetus (EY) N:o 1103/97(4) sisältää sääntöjä euron ja euron käyttöön ottavien jäsenvaltioiden valuuttojen välisistä muuntokursseista ja näiden kurssien käytöstä valuuttamääräisten summien muuntamisessa. Nämä säännöt koskevat niiden jäsenvaltioiden valuuttojen muuntokursseja, jotka ottivat euron käyttöön yhteisön siirtyessä talous- ja rahaliiton kolmanteen vaiheeseen. Säännöt on ulotettava koskemaan sellaisten jäsenvaltioiden valuuttojen muuntokursseja, jotka ottavat euron käyttöön myöhemmin. (2) Niiden jäsenvaltioiden osalta, joiden valuutta korvataan eurolla sen päivämäärän jälkeen, jolloin yhteisö siirtyi talous- ja rahaliiton kolmanteen vaiheeseen, "kansallisten rahayksiköiden" määritelmällä viitataan jäsenvaltion rahayksikköön sellaisena kuin se oli välittömästi ennen euron käyttöönottoa siinä jäsenvaltiossa. (3) Perustamissopimuksen 123 artiklan 5 kohtaa voidaan nyt käyttää oikeusperustana niiden edellä mainittujen toimenpiteiden toteuttamiseksi, jotka ovat tarpeen euron käyttöön ottamiseksi niissä jäsenvaltioissa, jotka ottavat euron käyttöön talous- ja rahaliiton kolmannen vaiheen alkamisen jälkeen. (4) Tämän asetuksen säännökset olisi yleisesti tunnustettava osaksi euroon osallistuvien jäsenvaltioiden rahalainsäädäntöä yleisesti hyväksyttyjen lainsäädäntöperiaatteiden, joihin kuuluu erityisesti valuutan kotimaan lain (lex monetae) tunnustaminen. Näin lisätään taloudellisten toimijoiden oikeusvarmuutta ja heitä koskevan lainsäädännön selkeyttä kaikissa jäsenvaltioissa ja kolmansissa maissa, ON ANTANUT TÄMÄN ASETUKSEN: 1 artikla Asetuksen (EY) N:o 1103/97 1 artiklassa a) lisätään kolmannessa luetelmakohdassa sanojen "4 kohdan ensimmäisen virkkeen" jälkeen sanat "tai sen 5 kohdan"; b) lisätään neljännen luetelmakohdan loppuun sanat "tai euron käyttöönottoa edeltävänä päivänä sellaisen jäsenvaltion rahayksikön osalta, joka ottaa euron käyttöön myöhemmin". 2 artikla Tämä asetus tulee voimaan 1 päivänä tammikuuta 2001. Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa Euroopan yhteisön perustamissopimuksen mukaisesti. Tehty Brysselissä 27 päivänä marraskuuta 2000. Neuvoston puolesta Puheenjohtaja L. Fabius (1) EYVL C 177 E, 27.6.2000, s. 99. (2) Lausunto annettu 16. kesäkuuta 2000 (ei vielä julkaistu virallisessa lehdessä). (3) EYVL C 177, 27.6.2000, s. 11. (4) EYVL L 162, 14.6.1997, s. 1.